1.

Článok 2 sa mení takto: a) Odsek 3 sa nahrádza takto: „3. Príslušný orgán členského štátu môže povoliť uvoľnenie určitých zmrazených finančných prostriedkov alebo hospodárskych zdrojov alebo sprístupnenie určitých finančných prostriedkov alebo hospodárskych zdrojov za podmienok, ktoré považuje za vhodné, a potom, ako dospeje k záveru, že dané finančné prostriedky alebo hospodárske zdroje sú: a) potrebné na uspokojenie základných potrieb osôb uvedených v prílohe a ich nezaopatrených rodinných príslušníkov vrátane platieb za potraviny, nájom alebo hypotéku, lieky a lekárske ošetrenie, úhrady daní, poistného a poplatkov za verejné služby; b) určené výlučne na úhradu primeraných honorárov a náhradu výdavkov, ktoré vznikli v súvislosti s poskytovaním právnych služieb; c) určené výlučne na úhradu poplatkov alebo nákladov na služby spojené s bežným vedením alebo správou zmrazených finančných prostriedkov alebo hospodárskych zdrojov; d) potrebné na mimoriadne výdavky pod podmienkou, že príslušný orgán oznámil príslušným orgánom ostatných členských štátov a Komisii aspoň dva týždne pred udelením povolenia dôvody, na základe ktorých sa domnieva, že by osobitné povolenie malo byť udelené alebo e) na účely uhradenia na účet alebo z účtu diplomatickej misie, konzulárneho úradu alebo medzinárodnej organizácie, ktorá požíva imunity v súlade s medzinárodným právom, pokiaľ sa takéto platby majú použiť na oficiálne účely diplomatickej misie, konzulárneho úradu alebo medzinárodnej organizácie. Dotknutý členský štát informuje ostatné členské štáty a Komisiu o všetkých povoleniach udelených podľa tohto odseku.“ b) Odsek 8 sa nahrádza takto: „8. Odchylne od odsekov 1 a 2 môžu príslušné orgány členského štátu povoliť uvoľnenie určitých zmrazených finančných prostriedkov alebo hospodárskych zdrojov, ktoré patria subjektom uvedeným v záznamoch 53, 54 a 55 pod názvom „Subjekty“ v prílohe, alebo sprístupnenie určitých finančných prostriedkov alebo hospodárskych zdrojov týmto subjektom za podmienok, ktoré príslušné orgány považujú za vhodné, a po tom, ako určia, že takéto finančné prostriedky alebo hospodárske zdroje sú potrebné na ukončenie operácií, zmlúv alebo iných dohôd vrátane korešpondenčných bankových vzťahov uzavretých s týmito subjektmi do 24. augusta 2022 pred 23. februárom 2022.“ c) Dopĺňajú sa tieto odseky: „9. Odchylne od odsekov 1 a 2 môžu príslušné orgány členského štátu povoliť uvoľnenie určitých zmrazených finančných prostriedkov alebo hospodárskych zdrojov, ktoré patria subjektom uvedeným v záznamoch 79, 80, 81 a 82 pod názvom „Subjekty“ v prílohe, alebo sprístupnenie určitých finančných prostriedkov alebo hospodárskych zdrojov týmto subjektom za podmienok, ktoré príslušné orgány považujú za vhodné, po tom, ako určia, že takéto finančné prostriedky alebo hospodárske zdroje sú potrebné na ukončenie operácií, zmlúv alebo iných dohôd vrátane korešpondenčných bankových vzťahov uzavretých s týmito subjektmi do 9. októbra 2022 pred 8. aprílom 2022. 10. Odchylne od odsekov 1 a 2 môžu príslušné orgány členského štátu za podmienok, ktoré uznajú za vhodné, povoliť uvoľnenie určitých zmrazených finančných prostriedkov alebo hospodárskych zdrojov fyzickej alebo právnickej osobe, subjektu alebo orgánu uvedenému v prílohe I, alebo sprístupniť určité finančné prostriedky alebo hospodárske zdroje takejto fyzickej alebo právnickej osobe, subjektu alebo orgánu potom, ako dospejú k záveru, že: a) finančné prostriedky alebo hospodárske zdroje sú potrebné na predaj alebo prevod do 9. októbra 2022 vlastníckych práv v právnickej osobe, subjekte alebo orgáne so sídlom v Únii, ak tieto práva priamo alebo nepriamo vlastní fyzická alebo právnická osoba, subjekt alebo orgán uvedený v prílohe a b) výnosy z takéhoto predaja alebo prevodu zostanú zmrazené.“